​ພົບ​ສົບ​ທີ່ຖືກ​ຕັດ​ເປັນ​ຊິ້ນ​ສ່ວນ​​ ຈໍານວນ 49 ຊຸດ​ ຍັດ​ໃສ່​ໃນ​ຖົງ​ ທີ່ເມັກ​ຊິ​ໂກ 
ເຈົ້າໜ້າທີ່​ພົບ​ເຫັນ​ຖົງສົບ ຢູ່ເລາະ​ຕາມ​ແຄມ​ຖະໜົນຫຼວງ​ສາຍ​ນຶ່ງ ໃກ້ໆເມືອງມອນເຕີເຣ ​ໃຕ້​​ຊາຍ​​ແດນ​ຂອງ​ສະຫະລັດ ລົງໄປ.
ທາງການເມັກຊິໂກ ໄດ້ພົບເຫັນສົບທີ່ຖືກຕັດເປັນຊິ້ນສ່ວນຕ່າງໆຈໍານວນ 49 ຊຸດ ຍັດໄວ້ໃນຖົງຫຼາຍຖົງ ຢູ່ໃກ້ໆກັບເມືອງ Monterrey ໃນພາກເໜືອຂອງປະເທດ ໃນອັນ ທີ່ພວກເຈົ້າໜ້າທີ່ເຊື່ອວ່າ ເປັນຄັ້ງຫຼ້າສຸດໃນການກະທໍາຄວາມຮຸນແຮງ ໃນສົງຄາມຄ້າ ຢາເສບຕິດຢ່າງໂຫດຫ້ຽມຂອງປະເທດ ຕໍາຫຼວດກ່າວວ່າ ພວກເຂົາເຈົ້າໄດ້ພົບເຫັນສົບເຫຼົ່ານີ້ໃນຕອນເຊົ້າວັນອາທິດວານນີ້ຢູ່ ເລາະຕາມແຄມຖະໜົນຫຼວງສາຍນຶ່ງ ຢູ່ໃຕ້ຊາຍແດນຂອງສະຫະລັດລົງໄປ ມາຮອດປັດຈຸບັນນີ້ ຍັງບໍ່ທັນມີຜູ້ໃດອ້າງເອົາຄວາມຮັບຜິດຊອບສໍາລັບຄວາມຮຸນແຮງ ນີ້ເທື່ອ ແຕ່ມັນໄດ້ສະທ້ອນເຖິງກໍລະນີອື່ນໆອິກທີ່ເກີດຂຶ້ນຫວ່າງໄວໆຜ່ານມານີ້ ທີ່ ພວກແກ໊ງຄ້າຢາເສບຕິດໄດ້ປະ ສົບໄວ້ໃນ ທີ່ສາທາລະນະແຫ່ງຕ່າງໆ ເພື່ອໃຫ້ເປັນ ການຕັກເຕືອນຕໍ່ພວກຄູ່ປໍລະປັກຂອງພວກເຂົາ ໃນຫວ່າງບໍ່ເທົ່າມື້ກ່ອນໜ້ານີ້ ທາງ ການໄດ້ພົບເຫັນສົບທີ່ຕັດເປັນຊິ້ນສ່ວນ 18 ຊຸດໃນພາກຕາເວັນຕົກຂອງເມັກຊິໂກ ແລະໃນພາກເໜືອຂອງປະເທດນັ້ນ ພວກເຈົ້າໜ້າທີ່ໄດ້ພົບເຫັນ 23 ສົບປະຖິ້ມໄວ້ ຫຼືບໍກໍແຂວນໄວ້ ຢູ່ໃນເມືອງ Nuevo Laredo ໃນປີ 2006 ປະທານາທິບໍດີ Felipe Calderon ໄດ້ອອກຄໍາສັ່ງໃຫ້ກອງທັບເມັກຊິໂກ ທໍາການທັບມ້າງພວກກຸ່ມຄ້າຢາເສບຕິດທີ່ຮຸນແຮງໃນປະເທດ ນັບແຕ່ນັ້ນມາບັນດາ ເຈົ້າໜ້າທີ່ກະປະມານວ່າ ປະຊາຊົນໃນຈໍານວນຫຼາຍກວ່າ 50 ພັນຄົນໄດ້ຖືກສັງຫານ ໃນການກໍ່ຄວາມຮຸນແຮງຂອງແກ໊ງຄ້າຢາເສບຕິດ ແລະການປະທະກັນກັບພວກກໍາລັງ ຮັກສາຄວາມປອດໄພ